इस चाल्ली पाणिनी व्याकरण कन्नै सरबन्धत भाशा विज्ञानक कम्म भारत च खासे जोर-शोर कन्नै होए ते इस खेतरा च म्हारत रक्खने आह्‌ले विद्वानें इ’नें कम्मे गी अपना-अपना योगदान देइयै काफ़ी प्रसारत ते प्रोत्साहत कीता। भारत च भाशाविज्ञान कम्में दे इतिहास च पाणिनि शाखा थमां पैह्‌ले ब्राहमण ग्रन्थें दे निर्माताएं, शाक्टायन प्रातिशाख्य दे रचेता, यास्क,अपिशलि ते काशकृत्स्न वगैरा विद्वाने दा चेचा योगदान ऐ। इसदे बाद पाणिनि शाखा च पाणिनि कात्यायन, पंतजलि जयदितय, वामन, जिनेन्द्रबुद्धि, मैत्रैयरक्षित, नंदन मिश्र, भर्तृहरि, कैय्यट, विमल सरस्वती, रामचन्द्र, भट्‌टोजि दीक्षित, वरदराज आदि विद्वानें दा उल्लेख कीता गेआ ऐ इ’नें विद्वानें संस्कृत व्याकरण गी प्रतिष्ठत करने च म्हत्तवपूर्ण भूमिका नभाई ऐ।